Predkladacia správa

	Ministerstvo vnútra SR v spolupráci s ostatnými vecne príslušnými rezortmi vypracovalo v súlade s uznesením vlády SR č. 94 z 28. januára 2009 Východiskovú správu k Opčnému protokolu k Dohovoru o právach dieťaťa o predaji detí, detskej prostitúcii a detskej pornografii (ďalej len „východisková správa“) podľa článku 12 ods. 1 Opčného protokolu k Dohovoru o právach dieťaťa o predaji detí, detskej prostitúcii a detskej pornografii (ďalej len „opčný protokol“), ktorý podľa oznámenia Ministerstva zahraničných vecí č. 424/2004 Z. z. nadobudol pre Slovenskú republiku platnosť 25. júla 2004 v súlade s článkom 14 ods. 2.

	Cieľom východiskovej správy je poskytnúť podrobné informácie o opatreniach prijatých na implementáciu ustanovení opčného protokolu, keďže Slovenská republika sa ako zmluvná strana opčného protokolu zaviazala zakázať predaj detí, detskú prostitúciu a detskú pornografiu.

	Predkladaný návrh východiskovej správy je rozdelený do piatich častí. Úvod popisuje proces pristúpenia Slovenskej republiky k opčnému protokolu a proces prípravy východiskovej správy. Druhá časť definuje pojmy zákaz predaja detí, detskej prostitúcie a detskej pornografie a tresnoprávny rámec ochrany detí v danej oblasti. Tretia časť obsahuje informácie o pôsobnosti súdov, extradícii, právnej pomoci, o opatreniach na zhabanie a konfiškáciu majetku. Štvrtá časť popisuje ochranu práv detských obetí a v piatej časti sú informácie z oblasti medzinárodnej pomoci a spolupráce z pohľadu Slovenskej republiky.

Materiál bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.